b'\n_START_ARTICLE_\nLevon Mirzojan\n_START_PARAGRAPH_\nLevon Isajevit\xc5\xa1 Mirzojan (ven. \xd0\x9b\xd0\xb5\xd0\xb2\xd0\xbe\xcc\x81\xd0\xbd \xd0\x98\xd1\x81\xd0\xb0\xcc\x81\xd0\xb5\xd0\xb2\xd0\xb8\xd1\x87 \xd0\x9c\xd0\xb8\xd1\x80\xd0\xb7\xd0\xbe\xd1\x8f\xcc\x81\xd0\xbd, 14. marraskuuta 1897 \xc5\xa0u\xc5\xa1in kihlakunnan A\xc5\xa1anin kyl\xc3\xa4 Vuoristo-Karabahissa \xe2\x80\x93 26. helmikuuta 1939 Moskova) oli armenialaissyntyinen neuvostoliittolainen poliitikko._NEWLINE_Levon Mirzojan syntyi maanviljelij\xc3\xa4perheeseen. H\xc3\xa4n osallistui vallankumousliikkeeseen Bakussa vuodesta 1912 l\xc3\xa4htien ja liittyi bol\xc5\xa1evikkipuolueeseen maaliskuussa 1917. Vuosina 1920\xe2\x80\x931925 Mirzojan ty\xc3\xb6skenteli Azerbaid\xc5\xbeanin ammattiliittoneuvoston puheenjohtajana, tasavallan ty\xc3\xb6asiain kansankomissaarina ja Bakun puoluekomitean sihteerin\xc3\xa4. Vuosina 1925\xe2\x80\x931929 h\xc3\xa4n toimi Azerbaid\xc5\xbeanin kommunistipuolueen ja vuosina 1929\xe2\x80\x931933 NKP(b):n Permin piirikuntakomitean ja Uralin aluekomitean sihteerin\xc3\xa4. Vuodesta 1933 l\xc3\xa4htien Mirzojan oli Kazakstanin aluepiirikomitean ja vuodesta 1937 tasavallan kommunistipuolueen keskuskomitean ensimm\xc3\xa4isen\xc3\xa4 sihteeri. Vuonna 1934 Mirzojan valittiin NKP(b):n keskuskomitean j\xc3\xa4seneksi. H\xc3\xa4n kuului my\xc3\xb6s Neuvostoliiton toimeenpanevaan keskuskomiteaan._NEWLINE_Vuonna 1938 Mirzojan arvosteli Kazakstaniin karkotettujen Neuvostoliiton korealaisten siirt\xc3\xa4mist\xc3\xa4 tasavallan etel\xc3\xa4osasta pohjoisosaan. H\xc3\xa4n esiti ep\xc3\xa4ilyksi\xc3\xa4\xc3\xa4n my\xc3\xb6s NKVD:n toiminnasta. Mirzojan pid\xc3\xa4tettiin toukokuussa 1938 ja tuomittiin kuolemaan syytettyn\xc3\xa4 vastavallankumouksellisesta toiminnasta. H\xc3\xa4net ammuttiin Moskovassa ja haudattiin Donskoin luostarin alueelle. Mirzojanin maine puhdistettiin vuonna 1955.'